(मोदी को राखी बांधते हुए कमर मोहसिन शेख की फाइल फोटो)



अहमदाबाद। ‘मैं जब कराची के अमीर खुसरो रोड पर स्थित अपने घर में रहती थी, तब मैंने सपने में भी नहीं सोचा था कि मेरी ससुराल अहमदाबाद में होगी और मैं उस व्यक्ति को राखी बांधूगी, जो हिंदुस्तान का प्रधानमंत्री बनेगा..’ ये शब्द हैं विख्यात चित्रकार मोहसिन शेख की पत्नी और स्वीमर सूफियान शेख की मां कमर मोहसिन शेख के। मूल पाकिस्तान की कमर शेख प्रधानमंत्री को पिछले 18 सालों से राखी बांधती आ रही हैं। हालांकि, इस वर्ष मोदी की व्यस्तता के चलते उन्होंने मोदी को राखी पोस्ट द्वारा भेजी है। राखी के साथ उन्होंने मोदी को पत्र लिखकर शुभकामनाएं भी प्रेषित की हैं।

इस अनोखे रिश्ते के बारे में बात करते हुए कमर शेख कहती हैं..‘मैं 1981 में अपने परिवार के साथ पहली बार अहमदाबाद आई थी। यहां मेरी शादी मोहसिन के साथ तय हो गई और इस तरह मैं हिंदुस्तानी हो गई। सन् 1995 में मेरी मुलाकात गुजरात के तत्कालीन राज्यपाल डॉ. स्वरूपसिंह से हुई। वे मुझे अपनी बेटी मानते थे। इसी दौरान जब मैं पाकिस्तान जा रही थी, तब खुद स्वरूपसिंह मुझे एयरपोर्ट तक छोड़ने आए थे। उनके साथ नरेंद्र मोदी भी थे। इस समय मोदी भाजपा के प्रदेश महामंत्री थे। मुझे विदा करते समय स्वरूपसिंह ने मोदी से कहा कि यह मेरी बेटी है, इसका हमेशा ख्याल रखना। इस पर मोदी ने कहा कि अगर ये आपकी बेटी हैं तो फिर मेरी बहन हुईं। बस इसके बाद से ही मैंने रक्षाबंधन पर मोदी को राखी बांधनी शुरू कर दी। सन् 1996 से यह क्रम बरकरार है। मोदी गुजरात के मुख्यमंत्री बने, इसके बाद भी मुझे उनसे मिलने के लिए कभी अप्वाइंटमेंट की जरूरत नहीं पड़ी। हालांकि, इस बार उनकी व्यस्तता के चलते मैं अपने हाथों से उन्हें राखी नहीं बांध पा रही हूं। इसलिए मैंने पोस्ट द्वारा राखी दिल्ली भेजी है।’



अगली स्लाइड में पढ़ें, मोदी ने अटल बिहारी वाजपेयी से कहा..‘इसमें हिंदुस्तान का बेटा और पाकिस्तान की बेटी है...’